open-index/open-wikipedia-markdown huggingface dataset:
Kaladi

** Manuruik KBBI kaladi adolah jenis terna,**  berdaun lebar dan berumbi, ado nan dapaik dimakan dan ado nan indak dapaik dimakan. Keladi marupoan sekelompok tumbuahan dari Genus Caladium (suku talas-talasan, Araceace).   Tumbuahan lainnyo nan masih sekerabat namun indak tamasuak ka dalam caladium adolah talas (colocasea). Kalau manuruik awak kaladi adolah jenis tanaman ubi-ubian nan mampunyoi daun nan leba. Kaladi ado nan dapek dimakan dan ado nan indak dapek dimakan, kaladi nan dapek dimakan biasonyo ado isi ubinyo samo jo isi ubi di pucuak ubi. Bedanyo isi ubi di kaladi ko labiah lunak daripado ubi di pucuak ubi. Ubi ko dapek dimakan jo caro wak rabuih atau wak buek karipik. Batangnyo dapek wak buek gulai, biasonyo urang mambueknyo jo gulai ayam. Kaladi nan dapek dimakan ko biasonyo batangnyo labiah ketek daripado kaladi nan indak dapek dimakan. Kaladi nan dapek dimakan ko indak manggata do, kalau kaladi nan indak dapek dimakan ko biasonyo gata tangan wak kalau wak pacik daun atau batangnyo. Kaladi nan indak dapek dimakan ko biasonyo dimanfaatkan dek urang sabagai makanan ikan di tabek. Ado lo nan manjadian sabagai bungo untuak hiasan di muko rumah nyo.  Tumbuahan kaladi ko bacaman dan ancak lo bantuak nyo. Ancak di jadian untuak tanaman hias.

http://www.lolisetriani.web.id/2018/02/jenis-jenis-tanaman-keladi.html?m=1
Baroar Nan Sakti

**Si Baroar,** atau gala langkoknyo **Baroar Nan Sakti**, adolah rajo di nagari Mandahiling Godang. Baroar Nan Sakti adolah anak dari Batara Payuang Tuanku Nan Sakti, kaluarga Pagaruyuang nan marantau ka Mandailiang. Batara Payuang baradiak kakak jo Batara Gurga Pinayungan Tuanku Rajo Nan Sakti, pandiri kasultanan Kota Pinang. Katurunan Tuanku Nan Sakti di Mandahiliang Godang kamudian bakambang dan mambantuak fam/marga Nasution.

Sumber lain mangatokan basonyo Si Baroar iolah anak bujang dari Rajo Iskandar Mudo dari Pagaruyuang. Lahianyo Si Baroar cukuik unik, dalam pajalanan manjalajahi pulau Sumatera, Iskandar Mudo batamu tu sampai bahubuangan jo urang gadih bunian dan lahialah saurang anak laki-laki. Kamudian anak laki-laki itu ditamuan dek Sutan Pulungan, rajo dari hutan bargot di Mandailiang Godang, di tangah hutan sadang baburu. Anak tu diambiak dek Sutan Pulungan nan diagiah namo Baroar. Baroar Nan Sakti diangkek manjadi rajo dek masyarakaik Mandailing Godang nan diagiah gala Sutan Diaru.

Salah surang katurunan Tuanku Rajo Nan Sakti nan banamo Anwar Nasution diagiah gala sangsako adaik Yang Dipertuang Tuanku Rajo Pinayungan Nan Sati dek katurunan rajo Pagaruyuang pado saaik acara adaik di Istano Silinduang Bulan, Sumatera  Barat pado taun 2006.

## Rujuakan

* Bustamam, (Tengku.) Ferry, 2003. *Bunga rampai Kesultanan Asahan*.
Randang talua

**Randang talua** atau **rondang tolua** adolah masakan tradisional babahan dasa talua nan barasa dari Payakumbuh, Sumatera Barat. Bantuak masakan ko manyarupoi karipiak kariang nan basaratokan bumbu randang kariang. Randang talua babeda dari jinih randang lainnyo nan ma bahan dasanyo masih utuah didalam kuah randang. Randang talua dapek dikudok langsuang atau manjadi pandampiang nasi.

## Sijarah
Sijarah randang talua ko bamulo dari kisah pambuek partamo randang talua nan banamo Ibu Yolanda. Sangkek tu baliau taimpik dek kondisi perekenomian nan sadang sulik, sainggo tabueklah randang nan babahan dasa talua. Dek idenyo itulah, baliau kini mampunyoi usaho randang talua di Payakumbuh dan inovasi baliau manjadi tanamo sarato banyak digalehan di toko-toko oleh-oleh makanan tradisional.

## Caro mambuek
Bahannyo iyolah 150 gram tapuang tarigu,10 talua ayam, ½ sendok teh garam sacukuiknyo, daun salam, batang sarai batumbuak, 5 halai daun asam, 500 ml santan pakek dari ½ buah karambia, jo 300 ml aia. Salanjuiknyo ado bahan haluihnyo iyolah 1&nbsp;cm kunik, 10 buah lado karitiang, 8 bawang sirah , 4 bawang putiah, 2 rueh jari langkueh, 2 rueh jari sipadeh, 1 sendok gulo pasia, 2 sendok garam,1 sendok marica jo 1 sendok katumba. Itulah bahan-bahan nan dipakai untuak mambuek randang talua.

Proses mambueknyo bamulo jo mancampua talua, tapuang tarigu, garam, jo aia. Lalu bakacau inggo marato, Kudian adonan talua tadi didadar jo basaik-saik. Goreng tiok saik adonan jo api sadang atau ketek inggo kambang, kariangan. Lalu panggang jo masin oven supayo talua samakin kariang.

Angekan minyak goreng untuak kudian manumih sarai, daun asam,daun salam, jo bumbu aluih inggo arum. Lalu batuangan santan ka dalam tumisan tadi alah tu baaduak. Masak jo api ketek sambia baaduak – aduak inggo kariang. Sasudah kariang masukan talua ka dalam bumbu nan alah mangariang tadi, kudian kacau inggo marato, angkek, lalu didinginan. Randang talua lah sadio untuak di hidangkan. Randang talua asali iko sasuai untuak manjadi cemilan, dan dapek juo di hidangan untuak lauak makan basamo kaluarga jo dunsanak di rumah.

## Rujuakan
Sulam suji

**Sulaman suji** **caia** atau biaso disingkek **sulam suji** adolah salah satu teknik manyulam dari Koto Gadang, Kabupaten Agam, Sumatera Barat. Sulam suji marupuoan sulaman nan mandapek pangaruah dari Cino. Kaahlian manyulam di antaro padusi Koto Gadang alah diturunkan sacaro turun manurun. Panyulam mampunyoi pamedangan *(meja untuak manyulam),* nan gunonyo untuak marantangkan kain nan ka disulam jo sulaman teknik suji cair. Salain itu ado teknik sulaman kapalo samek, dek karano hasia sulaman manyurupoi kapalo samek.

Motif bungo jo daun suji dibuek pakai banang sutra atau satin, jo limo atau anam warna. Banang disulamkan bagantian, inggo tajadi pacampuan banang nan mancaia di ateh warna banang lain nan mambueknyo disabuik "suji caia", warna banang nan mambantuak bayangan tigo dimensi. Papaduan warna ciek sulaman salendang suji caia Koto Gadang mampunyoi unsua-unsua desain tamasuak garih, arah, bantuak, tekstur, ukuran, jo warna nan mawujuikan baso salendang ko mampunyoi totalitas seni nan tinggi.

Warna pado desain ragam hieh salendang suji caia Koto Gadang mampunyoi kaunikan dari sisi gradasi atau tingkek warna nan digunoan. Warna pado motif ciek bungo jo motif bungo nan lainnyo acok manggunoan warna nan baragam. Warna bungo indak jarang manggunoan warna-warna kontras walaupun ditamuan warna motif nan sanada atau harmoni, dari kain hinggo banang nan digunoan. Sadangkan nan manjadi ciri khas dari sulaman salendang suji caia Koto Gadang iyolah warna nan bagradasi dari galok ka tarang dan manggunoan warna-warna baragam. Warna nan digunoan iyolah warna warna nan tadapek pado gambar nan alah dibuek sabalumnyo.

## Rujuakan
Kipang

**Kue kipang** adolah salah satu kuliner di Sumatera Barat. Kue kipang iko ado disatiok tampek di Ranah Minangkabau. Camilan iko dapek di dapek-an di Bukittinggi misalnyo. Masyarakat satampek manjadian kue Kipang iko sabagai makanan satiok hari baitu pulo di daerah-daerah lain di Sumatera Barat. Camilan iko dapek untuak oleh-oleh nan paliang efektif, efisien jo paliang murah di dapekan, misalnyo di balai, di kadai, jo di Bandara Internasional Minangkabau lah ado nan manjua kue kipang iko.

Kue Kipang iko adolah samo jo olahan kacang tanah. Kacang tanah diolah, salanjuiknyo barandam jo gulo saka. Malalui sarangkaian proses, kamudian manjadi makanan nan disabuik tadi adolah Kipang Kacang. Bahan dasarnyo adolah kacang tanah, untuak bumbunyo iyolah gulo saka nan manjadi dominan. Gulo saka beko manjadi pambuek raso nan manih. Salain itu, gulo saka manjadi paralu katiko ka malakekkan kacang tanah supayo murah bacetak di loyang untuak di panggang. Rupo kue kipang mambantuak sagi ampek. Mulonyo, dapek mambantuak salain sagi ampek, sasudah malalui sarangkaian proses kue kipang dikarek mambantuak sagi ampek agak ketek. Tujuannyo adolah supayo labiah murah mambungkuihnyo.

Makanan iko dahulunyo hanyo dibungkuih jo daun pisang atau karateh koran. Tapi, kini zaman lah barubah kue ko dibungkuih jo palastik. Sadoalah olahan iko kamudian dimasuakkan kadalam palastik jo dijua harago nan dapek dijangkau masyarakat.

## Rujuakan
Nasi lamak

**Nasi lamak** marupoan makanan khas Minangkabau, nan mano makanan ko biaso di idangkan di alek-alek tatantu pado zaman daulu, makanan ko barasa dari bareh katan nan bawarna putiah dapek juo bawarna sirah jo itam, makanan ko di idangan jo karambia. Biasonyo nasi iko dimakan basamo jo pisang goreng.

## Rujuakan
Nasi kunik

Nasi Kunik

**Nasi kunik** iyolah makanan olahan jo bahan dasar bareh sipuluik. Ampia di satiok acara adaik masyarakaik Minanagkabau mahidangan nasi kunik. Nasi kunik mampunyoi raso nan bakapuluik sahinggo dapek dibantuak manyarupoi karucuik, sarupo tumpeng pado masyarakaik Jawa. Nasi kunik adolah makanan khas dari Minangkabau, Sumatera Barat. Nasi kunik tabuek dari bareh nan dicampua jo bareh sipuluik nan dimasak jo aia kunik, ditambah santan sarupo rampah-rampah lainnyo. Nasi kunik samo jo nasi kuniang di daerah lain, tapi panyajiannyo babeda. Nasi kunik dek urang Minangkabau dibuek dalam acara baralek, tiok daerahnyo pun babeda, ado nan manyajikannyo untuak pangantin jo Senggang Ayam, bahkan ado juo nan mambagikan Nasi Kunik itu kapado tamu undangan baralek. Sadangkan Nasi Kuniang pado masyarakaik Jawa dibuekan tumpeng untuak acara baralek jo syukuran.

            Dalam acara baralek, katiko tamu akan pulang, wakatu itu Nasi Kunik dibarikan dek nan punyo acara kapado tamu undangannyo, nasi Kunik itu dibungkuih. Nasi Kunik iko hanyo dibarikan dek tuan rumah (ibu pangantin) atau pihak padusi lainnyo dari nan punyo acara kapado tamu padusinyo, indak kpado tamu laki-lali.

            Caro mambuek Nasi Kunik, yoitu bahannyo: 500 gr sipuluik, 2 uleh bawang putiah, sakarek kunik, duo butia kamiri, 600 ml aia untuak marabuih bareh, sahalai daun pandan, ½ sendok teh garam, sacukuiknyo. Caro mambueknyo: Partamo basuah jo lindangkan bareh, baru giliangkan bawah putiah, kunik, jo kamiri. Sudah itu tambahan bareh jo aia, galagakan hinggo marasok. Latakan daun pandan dalam kukuihan. Kamudian tambahkan campuean bareh sudah itu kukuih hinggo masak. Latakan nasi nan alah dimasak pado tampeknyo. Galagakan santan jo garam. Sudah itu kukuih baliak sahinggo kariang jo masak samparono.

## Referensi
Tapai ubi

**Tapai ubi** atau **tapai singkong** iolah makanan nan tabuwek  dari ubi nan di paramkan (fermentasikan).Tapai ubi ko dahulu manjadi makanan nan paliang banyak dimakan dek urang tarutamo di acara-acara adaik di suatu tampek. Tapai ubi ko puunyo raso nan khas iyolah raso nan asam-asam manih nan dapek mambuwek badan manjadi labiah angek katiko dingin. Dalam mambuwek tapai ubi ko, ubi itu di param dalam babarapo waktu, biasonyo duo malam panuah.

Mambuek tapai ubi ko payah-payah murah, kadang-kadang ado nan indak dapek jadi tapainyo. Tapai nan indak jadi, biasonyo salah di wakatu mamaram nyo. Tapai ubi nan kurang param (fermentasi) biasonyo akan hambar rasonyo. Biasonyo dalam mambuek tapai ubi, dalam mamakai ubi indak dapek sambarangan. Supayo hasilnyo rancak, ubinyo harus rancak pulo, indak busuak, indak dek ulek dan indak kareh isi ubinyo.

Caro mambuwek tapai ubi nan murah jo gampang harus ado bahan-bahan nyo nan rancak. Bahan-bahan untuak tapai ubi tu iolah 2&nbsp;kg singkong, 3 buah ragi bulek jo Daun pisang

Caro mambuek Tapai Ubi  ko indak lo payah-payah bana, partamo,Bukak kulik dari singkong atau ubi, lalu dibasuah dan kukus (kukua) sampai empuk atau lunak, Jamua ragi bulek tadi salamo 15 minik , Kalau ubi alah di kukua tadi lah dingin, agie ragi di atehnyo sampai rato, Lalu tungkuih jo daun pisang kasadonyo, bian duo hari duo malam, lalu bukak, harum tapainyo.

Jadi untuak mambuek Tapai Ubi itu indaklah payah. Cuma jumlah dari ubi harus seimbang jo ragi nan di agie. Jan sampai ragi tabanyak dari ubi dan jan sampai ragi saketek dari ubinyo. Tapai ubi ko banyak manfaatnyo, contohnyo dapek maangekan badan katiko wakatu dingin, dan dapek untuak mancagah Anemia, dan dapek lo untuak malalwan sakik darah tinggi.

## Referensi
Lontong sayua

Lontong adolah makanan Indonesia nan bakambang  di masyarakaik Jawa, tabuek dari bareh nan dibungkuih dalam daun pisang dan di kukuih di ateh aia mandidih salamo babarapo jam dan jiko aia hampia habih tambah aia nyo sampai babarapo kali. Lontong umumnyo disajikan jo sate, rujak, gulai kambiang, sayua. Caro varian lontong nan terkenal adolah katupek. Katupek tamasuak kadalam olahan bareh dimasuakkan kadalam anyaman daun karambia nan mudonyo nan acok dibuek pas hari rayo. Karano dibungkuih dalam daun pisang, lontong ko bawarna hijau di lua nyo, samantaro bawarna putiah di dalamnyo. Lontong banyak ditamui di barbagai daerah di Indonesia sabagai makanan alternatif pangganti nasi.  Walaupun tabuek dari bareh, lontong mampunyoi aroma nan khas.

Lontong sayua misalnyo, lontong sayua ko acok dipiliah sabagai menu untuak sarapan. Rasonyo gurih kalua dari kuah gulainyo nan mamakai rempah-rempah nan pas. Alum lai, lontong ko mambari sensasi kanyang sahinggo lontong sayua manjadi salah satu makanan nan dipiliah untuak sarapan pagi hari. Adopun resep mambuek lontong sayua ko iyolah: lontong nan alah masak, 600 gram labu siam, 300 gram buncih, 300 gram nangka mudo, 9 batang sarai, 6 lembar daun salam, 6&nbsp;cm langkueh, 6 sdm minyak goreng, 5.100 ml santan, 7 ½ sdt garam, ½ sdm gulo. Bumbu giliangnyo: 6 buah lado sirah  gadang, 18 buah bawang sirah , 6 siung bawang putiah, 9 buah kamiri sangrai. Bahan semur tahu jo talua: 15 butir talua ayam, 30 buah bawang sirah , 3 buah tomat, 3&nbsp;cm kayu manih, 3 buah cengkeh, ½ sdm pala bubuak, 15 sdm kecap manih, 1 sdm garam, ½ sdm marica bubuak, 2.100 ml aia, 6 sdm bawang goreng, 150 gram karupuak kanji.

Caro mambueknyo: sayua, tumis bumbu giliangnyo, daun salam, langkueh, jo sarai hinggo harum. Masuakan nangka mudo, labu siam, jo buncih. Dimasak sampai layu, masuakan santan, garam, jo gulo, dimasak sampai bumbu maresap. Semur, tumis bawang sirah  sampai harum. Masuakan tomat, kayu manih, masuakan aia sampai mandidih, tambahan garam, jo marica bubuak, masak sampai kental. Sajian sayua basamo jo semur tambahkan lontong jo karupuak kanji, ditaburkan bawang sirah  diatehnyo.
Bareh randang

**Bareh randang** adolah makanan nan barasa dari darek Minangkabau utamonyo dari Limopuluah Koto jo Payokumbuah. Makanan ko tabuek dari tapuang bareh nan dimasak jo caro diangai alah tu dicampua jo gulo, jo santan nan alah bamasak.

Sacaro kasaluruhan, kudapan ko diolah jo tapuang bareh nan diangai sampai kariang, tu dicampua jo aia gulo samo jo santan nan alah dimasak tadi. Sampai mambantuak gumpalan bawarna putiah jo bantuaknyo nan lunak tapi mampunyoi sakileh nampak kasa jo raso nan manih. Gumpalan tu dilatakkan pado cetakan nan data, dibantuak manjadi bulek atau sagi ampek pipiah jo taba kiro-kiro sasenti.  Sasudah itu bareh randang disajikan jo caro di potong malintang dan memanjang.Biasonyo bareh randang bawarna putiah tapi kini alah ado pulo nan bawarna ijau.

Bareh randang biasonyo disajian dalam prosesi adaik manjapuik marapulai untuak dibaok karumah anak daro. Bareh randang disajian untuak niniak mamak atau nan dituokan dalam kaum bakumpua dalam patamuan adaik.

## Galeri

Berkas:Bareh randang (1).jpg|Bareh randang 1
Berkas:Bareh randang (2).jpg|Bareh randang 2
Berkas:Bareh randang (3).jpg|Bareh randang 3
Berkas:IMG-20181001-WA0011(1).jpg|Bareh randang sabalun di potong


## Rujuakan
Sulaman tusuak silang

*Sulaman tusuak silang* marupokan bantuak *sulaman* nan paliang tuo dari karajinan lainnyo (bordir), dan dapek ditamukan disaluruah dunia tamasuk pado daerah minangkabau. Hasil karajinannyo sarupo baju hieh nan babantuak *tusuak silang*, khususnyo di benua Eropa dan Asia, karano dijadikannyo untuak benda pameran dimuseum dalam etnologi disaluruah dunia. *Sulaman* marupokan bagian dari bantuak seni budayo nan sacaro turun tamurun didalam masyarakaik tamasuak diminangkabau. Usaho karajinan sulaman iko jugo sabagai tampek sumber mato pancariannyo bagi masyarakat.

*Sulaman tusuak silang* adolah macam sulaman nan mamakai jaikan pado banang, *nan* *basilang silang diateh kain strimin nan disabuik tenun sajaja*. Dalam teknik manjaikannyo dikarajoan dalam setik setik silang, babagai bantuak sulaman *pado hiasan baju, parabot rumah tanggo, dan hiasan pado dindiang. Sulaman pado tusuak silang,* *badesain pado gambar nan bapola dan bamotif nan awak buek surang*. Sulaman pado tusuak silang dapek sabana rancak jikok pado kain striminnyo diagiah hiasan pado pinggia pinggia kainnyo nan babantuak tusuak silang. Pado teknik manjaikannyo ado babagai dasar sulaman nan dibuek rapi dan barasiah, supayo sulaman nan bamotif taliek bakombinasi pado teknik nan dijaikannyo.

Pado *sulaman tusuak silang* banang nan dipakainyo untuak manjaik sarupo bantuak sulam dari katun atau rayon, dan jarum nan digunokannyo untuak mangkaikan jarum kabanang disabuik jarum tapestri, nan ujuang jarumnyo tumpua jo mato jarumnyo nan baukuran gadang, karno dapek dilewatan sahalai banang sakaligus nan dimasuakannyo. Kain untuak sulaman itu mamiliki kotak kotak dalam ukurannyo nan samo, dan itu hasil jaikannyo dapek taliek sarupo pola pola persegi dan ukurann nan babantuak samo.

## Rujuakan



## Bacaan lanjuik
 Murtihadi. 1982. Dasar dasar desain. Jakarta, DIPENJUR. Depdikbud.

 Sativa, S.A. 1999. Antakesuma Suji dalam Adat Minangkabau. Jakarta: Djambatan.

 Zulkarnaen, Y. 2006. Sulam Benang untuak Pemula. Jakarta: Puspa Swara.
Tingkuluak Koto Gadang

**Tangkuluak Koto Gadang** (diijo juo *Tikuluak Koto Gadang*) adolah ragam tangkuluak babantuak salendang nan barasa dari Nagari Koto Gadang, Kabupaten Agam, Provinsi Sumatera Barat. Tangkuluak ko dipakai baiak untuak anak daro wakatu baralek atau dipakai padusi dalam alek adaik lainnyo. Bahannyo barasa dari kain beludru.** 

Tangkuluak Koto Gadang tanamo dek kasan megah nan tacipta dari rono kaamehan atau kaperakan pado ornamen sulamnyo. Aksesori Tangkuluak Koto Gadang barupo pariasan kaluang jo galang. Aksesori kaluang di antaronyo *kaluang cakiek*, *kaluang dukuah*, *kaluang karoncong*, jo *kaluang dirham,* samantaro aksesori galang sarupo *galang rantai ameh*, *galang marjan*, *galang pilin kapalo buntiang*, jo *galang kareh ameh.*

## Galeri

Berkas:COLLECTIE TROPENMUSEUM Drie vrouwelijke gasten op een Minangkabause bruiloft TMnr 10005053.jpg
Berkas:KITLV - 151104 - Demmeni, J. - Minangkabau brides on Sumatra's west coast - circa 1910.tif
Berkas:COLLECTIE TROPENMUSEUM Minangkabause bruid met familieleden TMnr 10005038.jpg
Berkas:COLLECTIE TROPENMUSEUM Bruiloftsgezelschap voor een woning te Koto Gadang bij Fort de Kock West-Sumatra TMnr 10003053.jpg
Berkas:Anak Daro Minangkabau.jpg


## Caliak pulo

* Tangkuluak

## Rujuakan
Sagun

**Sagun** adolah kue kariang bawarna putiah, dan gurih. Kue sagun ko tabuek dari olahan tapuang bareh katan nan diagiah campuran karambia. Kue sagun ko mampunyoi cito raso nan manih jo harum dari karambia.

kue sagun ko biasonyo dihidangkan pas hari rayo idul fitri dirumah rumah, ado pulo yangf maniadian kue ko untuak di jua, dan ado pulo dijadian cemilan untuak kaluargo k kue ko marupokan salah satu kue favorit urang minang. kue sagun ko biasonyo ado di daerah padang, bukittinggi, padang panjang, dan daerah sumatera barat lainnyo.

bahan bahan nan dibutuhan untuak mambuek kue sagun ko cukuik mudah, partamo tu tapuang katan sabanyak 150 gram, karambia kukua 500 gram, mentega 50 gram, gulo pasia 100 gram, vanilla bubuak 1 sendok, aia putiah 1/2  ml, garam 1/2 sendok.

Caro mambuek kue sagun ko sangaiklah mudah, partamo sangarai talabiah dahulu tapuang katan kurang labiah 10 minik  jo api sadang, salanjuiknyo kukua karambia, kamudian sangrai karambia nan baru dikukua sampai kariang, kalau alah kariang, sisiahan talabiah dahulu, siap tu campuan karambia kukua kariang tadi jo tapuang katan, garam, gulo pasia, vanila, aia jo mentega, siap tu aduak sampai marato, siap tu siapkan cetakan kue sagun sasuai salero masiang masiang, siap tu panggang kue sagun dalam oven nan  alah diangekan jo suhu 160 derjat salamo kurang labiah 15 sampai 20 minik , kalau alah masak kaluan dari oven tu dinginkan dan sajikan.

## Referensi
Tabuah

**Tabuah** (Jawi: **تابه** ) atau ditarjemahan **tabuh** adolah alaik buni di Minangkabau saroman gandang nan baukuran labiah panjang. Tabuah tabuek dari bagian balubang batang pohon nan ditutuik jo kulik di salah satu sisinyo. Di tampek lain di Indonesia, alaik iko banamo bedug.

Tabuah acok basobok di dakek surau atau musajik. Alaik iko diguguah untuak manandoan wakatu sumbayang. Salain itu, tabuah dapek dibunian untuk mangumpuan urang jo maagih tau adonyo bala atau kamatian.

Tabuah dilatakan di tampek linduang nan disabuik rumah tabuah. Di istano rajo, ado tabuah nan ukurannyo labiah gadang jo suaronyo labiah nyariang. Tabuah iko disabuik tabuah larangan dek hanyo dibunian apobilo rajo nio mangumpuaan masyarakaik di sakitar istano.

## Asa

Manuruik asa bahasonyo, tabuah bararti lubang pado batang pohon. Batang pohon nan digunoan iyolah nan panjang. Bantuak tabuah samo jo gandang, tapi babedo ukuran panjangnyo. Pabandiangan panjang tabuah jo gadang cukuik jauah. Ado ungkapan "ka tabuah singkek, ka gandang balabiah" nan manjalehan kaadaan serba tangguang pado batang pohon sahinggo indak dapek dijadian tabuah ataupun gandang.

## Fungsi

### Media informasi
DI surau atau musajik, tabuah umumnyo dibunian untuak manandoan masuaknyo wakatu sumbayang. Namun, tabuah dapek pulo dibunian untuak panando adonyo kajadian dalam suatu nagari. Dek baitu, tabuah kadang dapek pulo dibunyikan di lua wakatu malakik sumbayang, misalnyo katiko ado kajadian penting. Misalnyo, katiko ado maliang rumah. 

Tabuah juo dipagunoan dalam upacaro adaik Minangkabau, saroman pangangkatan raja. Inyo dibunian untuak magih informasi adonyo suatu parayaan, dari acara dimulai sampai diakhiri.  

Sangkek Parang Kamang pado 1908, tabuah dibunian dari babagai surau jo musajik untuak maimbau panduduak nan ado di wilayah Kamang sato baparang malawan Balando.  

### Kasenian
Tabuah bagian juo bagian dari alat kesenian masyarakaik Minangkabau. Sesuai pado fungsi dan bunyi nan dihasilkan, tabuah digunoan sabagai alat musik pengiring tari maupun silek di Minangkabau. Variasi dan kolaborasi bunyi nan dihasilkan mambuek urang tapikaik mancaliak.

## Pamakaian kini

Di tangah kamajuan teknologi, fungsi tabuah alah digantian dek pangareh suaro. Namun baitu, babarapo surau dan musajik tuo di Minangkabau masih mampatahankan kabaradaan tabuah, takah Musajik Tuo Kayu Jao jo Surau Latiah.

Di Istano Basa jo Istano Silinduang Bulan, dibuek dua replika tabuah banamo "tabuah mambang di awan" jo "tabuah gagah di bumi". Kaduo tabuah punyo fungsi nan balainan.

## Rujuakan
Museum Kereta Api Sawahlunto

**Museum Kareta Api Sawahlunto**  barado di dalam stasiun kareta api nan di bangun pado 1912 dan baoperasi sampai 2003. Museum Kareta Api Sawah Lunto dirasmian pado 17 Desember 2005 nan marupokan museum kareta api kaduo sasudah Museum Kereta Api Ambarawa. Ruangan museum nan baitu elegan nan mamapakan benda- benda dan foto- foto basejarah tantang dunia kareta api di Sawah Lunto sakaligus manjadi bukti sajarah nan haruih dijago dan dilestarikan.

Koleksi meseum iko kasadonyo bajumlah 106 buah nan barupo paralatan semboyan dan palengkapan dalam dunia kareta api. Bagian nan mamikek di museum iko adolah Loko Uap wisata Mak Itam seri E 1060 nan loko asli barado di bengkel stasiun dan manariknyo loko iko baoperasi kumbali pado 21 fembruari 2009 jo sewa 3,5 juta Rupiah untuak umum dan 1,5 juta Rupiah untuak palajar. Loko Mak Itam dibuek di Jerman taun 1965 baoperasi sajak 1966 nan pado taun 1996 sempat dibawo ka Museum Kereta Api Ambarawa dan dikumbaliakan pado 2008 untuak Museum Kareta Api Sawah Lunto.

## Sijarah
Kareta api di Minangkabau atau di Sumatra barat barawa pado maso panjajahan Bulando (Belanda). Pambangunan kareta api iko batujuan untuak mampamudah transportasi dan untuak mangangkuik barang atau bahan-bahan salah satunyo iyolah bahan-bahan rempah biji kopi. Paresmian jalur kareta api partamo pado 6 Juli 1887 iyolah jalur pulau aia ka padang panjang salanjutnyo ditaruihkan ka Bukit Tinggi nan sadonyo mamiliki panjang 90&nbsp;km dan mulai di operasikan pado November 1891.

Di Sawah Lunto pambangunan rel kareta api barawa dari saurang geolog bulando  nan manamukan batu baro di Sawah Lunto nan kamudian dibangunlah patambangan batu baro. Patambangan batu baro itu surang nan maagiah paluang untuak dibangunnyo rel kareta api di Sawah Lunto. Puncak kajayaan pakeretaan api Sumatera  Barat tamasuak Sawah Luto dimulai pado abaik ka-19 hinggo patangahan abaik ka- 20. Maso kajayaan dunia pakareta apian di Sumatera  Barat khususnyo di Sawah Lunto indak balangsung lamo. Pado 2003 penoperasian kareta api di Sawah Lunto dibahantikan dikarenokan produksi batu bara PT Bukit Asam Ombilin nan bakurang dan alaik transportasi kareta api kalah saiang jo transportasi lain.

Dengan dihantikannyo operasi kareta api di Sawah Lunto marupokan awa dari rancana dan diadokannyo museum kareta api Sawah Lunto. Museum nan dulunyo marupokan sabuah stasiun kareta api nan tamasuak ka dalam Devisi Regional II Sumatera Barat. Museum iko dikalola dek Unit  Pusek Pelestarian dan Disain Arsitekstur PT Kereta Api Indonesia. Secaro taperinci lokasi museum iko barado di Jalan Jendral Ahmad Yani, Kel. Pasar, Kec. Lembah Segar, kota Sawah Lunto, Provinsi Sumatera Barat. Museum iko di buka kambali pado taun 2005 sabagai museum.

## Rujuakan
Rumah Mande Rubiah

**Rumah Mande Rubiah** dikatokan sabagai Istano Karajaan Pagaruyuang nan batampek di Lunang. Kini Rumah Mande Rubiah dijadikan museum nan alah diresmian dek bupati Pasisisa Selatan pado Maret 1980 malalui SK Bupati Pesisir selatan Nomor1.08.26/268/BPT-PS/1998 , di bawah Kabupaten Pesisir Selatan. Museum ko barado kiro-kiro 250 Km dari pusek ibu kota Padang, tapeknyo di kampuang Lubuak Sitepung, Nagari Lunang, Kecamatan Lunang Silaut, Kabupaten Pesisir Selatan. Tanah nan ditampeiknyo salueh kiro-kiro 20.000 M2 jo lueh bangunan 10.000 m2. Dan banyak takumpua barang- barang lamo paninggaan sajarah, kurang labiah sabanyak 213 buah, adopun bbantuak naskah, pitih ciring atau karateh, sanjato, pakakeh upacaro adaik, alaik dapua, dan alat pakakeh lainnyo. dan didakek itu ado pandam pakuburan maniangko Mande Rubiah sarato Puti Bungsu, Cindua Mato dan Dang Tuangku.

## Sijarah
Dicaritoan asa usua tantang siapo Mande Rubiah ko. Mande rubiahko salah surang tokoh padusi di Minangkabau atau dapek dikatoan namo lain Bundo Kanduang di daerah lunang. Caritoko banyak basuo dalam kaba, dalam rangkaian carito di kaba cindua mato pun basuo carito mande rubiah ko. Namo mande rubiah ko dapek pulo diaratian sabagai bantuak penghormatan kapado padusi di karajaan Minangkabau sabagai figur Bundo Kanduang manjadi tiang utamo dalam sistem sosial masyarakaiknyo.

Mande Rubiah iko Bundo Kanduang nan hijrah basarato sanak kaluarganyo ka Lunang untuak sembunyi, kejadiannyo taun 1420 M, Hal iko bantuak protes kaluarga karajaan Pagaruyuang ka  rajo Adityawarman nan nio mamarintah sacaro otoriter. Hal modeko dilakuan juo karano memegang amanah  untuak menyembunyikan mande rubiah basarato sanak familinyo sampai pulo sampai ratusan tahun. Sahinggo taun 70 an tadanga lah barito basonyo Mande Rubiah masih ado mampunyoi katurunan di Lunang jo bukti kebaradoan rumah atau istano Mande Rubiah di Lunang. nan kini dijadian Museum. Di rumah ko banyak pulo paninggalan barang sajarah barupo pakakeh peninggalannyo. Nda jauah dari rumahnyo ado pandan pakuburannyo Mande Rubiah sarato sanak kaluarganyo. Dang tuanku, Cindua Mato, Puti Bungsu nan bantuak dan arah kuburan manyarupoi kuburan Islam. Itu manandoi bahwasanyo Mande Rubiahko Islam.  iko dihubungkan pulo jo rajo aditwarman baagamo Hindu Hufayana nan kareh manadoi pasalisiahan nyo jo Mande Rubiah.

## Galeri poto

Berkas:Rumah Gadang Mande Rubiah 01.jpg|Bagian muko
Berkas:Rumah Gadang Mande Rubiah 03.jpg|Tampak sampiang
Berkas:Rumah Gadang Mande Rubiah 09.jpg|Jendela
Berkas:Rumah Gadang Mande Rubiah 10.jpg|Tangga jo pintu masuak
Berkas:Rumah Gadang Mande Rubiah 12.jpg|Koleksi didalam rumah gadang
Berkas:Rumah Gadang Mande Rubiah 13.jpg|Papan informasi rumah gadang


## Rujuakan
Karajaan Singhasari

**Kerajaan Singasari** (acok ditulih juo *Singasari*, *Singosari*) adolah karajaan di Jawa Timur nan ditagakan dek Ken Arok pado taun 1222. Tampek karajaan iko labiah-kurang barado di daerah kecamatan Singosari, Malang.

## Rujuakan
Singgang ayam

**Singgang ayam** marupokan salah satu kuliner khas dari Sumatera Barat. Walau indak satanamo randang, namun singgang ayam punyo keunikan dan cita raso nan indak kalah nikmatnyo.  Saroman umumnyo kuliner Sumatera Barat, singgang ayam punyo cito raso padeh dan kayo akan bumbu rempah.

Dalam proses mambueknyo, singgang ayam harus malalui 2 kali proses. nan patamo adolah proses parabuihan bumbu. Proses iko batujuan supayo singgang ayam punyo cito raso nan masuak hinggo ka dalam dagiang. Dalam proses iko, sadoalah bumbu bantuak santan, daun salam, daun limau, daun kunyik, garam, dll dimasuakan basamo jo potongan ayam. Bahan-bahan itu dirabuih basamoan hinggo bumbu mangental dan mangariang. Untuak proses nan kaduo adolah proses pamanggangan. Disiko ayam nan alah dirabuih samo bumbu-bumbunyo akan dibaka atau dipanggang di ateh baro api. Proses iko batujuan supayo aroma bumbu kalua dan manyatu manjadi kasaatuan raso nan nikmat.

Bahan-bahan nan digunokan untuak mambuek singgang ayam antaro lain, 800 ml santan, 2 lembar daun salam dan limau, 1 lembar daun kunyik, 2 buah asam kandih, 1 sdt garam, 5 buah bawang sirah dan putiah, 5 buah kemiri, 2&nbsp;cm potongan langkueh, 2&nbsp;cm potongan jahe, 1 ikua ayam nan dipotong-potong.

Untuk mambueknyo, partamo masuakan kasado bahan-bahan kacuali potongan ayam ka dalam pariuak jo api sadang sambia diaduak-aduak hinggo agak mangental. Lalu masuakan ayam, masak hinggo bumbu mangental dan maresap. Jiko alah mangental, angkek lalu sisihkan. Sasudah itu, baka ayam di ateh panggangan sampai bumbu maresap sambia dioles-oles jo siso bumbu nan ado. Angkek lalu hidangankan.

Sadangkan untuak proses panyajiannyo agak rumik dibandiangkan randang. Karano pado zaman dahulu di Sumatera Barat, singgang ayam hanyo disajikan jiko ado pesta atau acara gadang. Ikolah kanapo singgang ayam teraso istimewa. Zaman dulu urang Sumatera Barat biaso mamotong unggeh atau paliharoannyo jiko ado acaro gadang atau pesta. Namun kini, singgang ayam indak hanyo disajikan katiko ado acaro gadang atau pesta. Singgang ayam biaso disajikan untuak lauk makan dan dipajua balikan.

## Rujuakan
Ayam kurma

**Ayam Kurma** marupokan sabuah masakan khas Minang nan barupo gulai sahinggo tamasuak sabuah masakan Minang nan cukuik poluler. Walaupun namo dari masakan iko ayam kurma, tapi sabananyo dalam mambuek masakan ko samo sakali indak manggunoan kurma sabagai bahannyo, bahan utamo nan digunoan dalam mambuek masakan iko adolah ayam.

## Sijarah
Gulai ayam kurma marupokan papaduan antaro cito raso Jazirah Arab atau India jo Minang. Sajarah korma adolah barasal dari resep masakan Mughal, India. Korma alah ado samanjak abaik ka-16 pado maso karajoan Mughal. Definisi korma nan sabananyo adolah hidangan nan dibuek dari dagiang atau sayua nan dimasak manggunoan saketek aia, kaldu, yogurt atau krim susu.

Urang Minang mambuek papaduan antaro masakan korma dari India jo masakan khas dari bumbu urang Minang, sahinggo jadilah masakan ayam kurma khas Minang. Gulai ayam kurma babeda jo masakan khas Minang pado umumnyo, nan mambedakannyo hanyo pado masakan Minang lainnyo biasonyo mampunyoi cito raso nan padeh, sadangkan pado gulai ayam kurma rempah jo bumbu nan digunokan maagiahsensasi raso nan babeda, indak talampau padeh, indak sapadeh masakan khas Minang lainnyo.

## Caro mambuek
Caro mamasak ayam kurma cukuik mudah, indak paralu wakatu  lamo sarupo mamasak randang. Kurang labiah wakatu sa jam alah cukuik untuak mamasak ayam kurma. Bahan-bahannan digunoan untuak mamasak gulai ayam kurma indak talampau payah dicari. Bahan-bahan nan digunokan untuak mambuek ayam kurma diantaronyo adolah, sa ikua ayam, 800 ml santan, 1 lembar daun kunyik, 1 batang sarai (memarkan), 2 lembar daun salam, 5 lembar daun limau, 2 kapiang asam kandih. Bumbu halui nan digunoan adolah 8 siung bawang merah, 5 siung bawang putih, 1 rueh jari jahe, 1 rueh jari langkueh, 1 sdt katumba, 1 sdt marica putiah, ½ sdt jintan, garam sacukuiknyo, 5 butia kapulaga, 4 butir cengkeh, 3&nbsp;cm kayu manih. Itulah bahan-bahan mulai dari bumbu sarato rempah-rempah nan digunoan untuak mambuek gulai ayam kurma.

Supayo para pacinto kuliner tarutamo nan ingin mancubo mambuek masakan ayam gulai kurma labiah paham manganoi caro pambuekan gulai ayam kurma iko, langsuang sajo simak caro-caro mamasak ayam kurma barikuik ko:

Partamo nan harus dilakuan adolah mancuci ayam sampai barasiah, sisiahkan,salanjuiknyo angekan minyak goring. Tumis bumbu haluih daun-daun jo rempah-rempah sampai harum. Kamudian masuak an ayam, kacau sampai ayam babalur jo bumbu. Tutuik sabanta sampai ayam barubah warna. Sasudah itu tuang santan, aduak-aduak sampai mandidiah supayo santan indak pacah. Masak sampai ayam lunak, santan manyusuik jo mangental. Masuakan asam kandih. Kamudian gulai ayam kurma siap dihidangan.

## Rujuakan
Ngalau Indah

**Ngalau Indah** marupokan salah satu objek wisata alam barupo ngalau (gua) jo kompleks hutan nan ado di Kota Payakumbuh, Sumatera Barat, Indonesia. Ado baragam aktivitas nan dapek dilakukan di Ngalau Indah. Salain ngalau, objek jo fasilitas nan ado antaro lain taman, tampek bamain, kolam ranang, dan juo tampek olahraga.

Ngalau Indah manjadi salah satu tampek favorit dek pacinto alam. Di dalam ngalau ado tumpukan batu-batu stalaktit jo stalagmit. Batu-batu tasabuik tabantuak dari pangendapan kapua salamo ratusan tahun. Katiko mamasuki ngalau, awo udaro sajuak, segar, dan saketek basah dapek dirasoan. Didalam gua ado ribuan kaluang nan tingga. 

Salain wisata ngalau, ado taman nan dipakai sabagai tampek basantai bagi para pangunjuang. Nan unik dari taman ko iolah lataknyo nan ditangah-tangah sainggo nampak sadoalah aktivitas nan ado disakitar taman. Di sabalah suok taman, ado sabuah bangunan batingkek jo di sabalah kida ado kolam ranang. Sabalun mamasuaki taman, ado wahana bamain bagi anak-anak.

Tiket untuak masuak ka kompleks ngalau indah ko bakisar antaro Rp 5000 inggo Rp.10.000.

## Rujuakan
Baju roki

**Baju Roki** adolah namo lain dari sabutan baju anak daro jo marapulai di Minangkabau. Biasonyo baju ko dipakai wakatu acara baralek, baiak bararak atau basandiang di palaminan. Kironyo pakaian adaik ko tabagi duo jinih, iyolah pakaian untuak marapulai jo pakaian untuak anak daro.

Nan pado pakaian anak daro, namo lainnyo iolah Limpapeh Rumah Nang Gadang atau Bundo Kanduang. Baju ko marupokan salah satu simbol dari basanyo padusi nan alah manikah, nan biasonyo ditandoi jo adonyo tingkuluak subagai panutuik kapalonyo. Ado banyak jinih pakaian ko, tapi sacaro umum pakaian adaik anak daro tadiri dari:

* baju kuruang batabue 
* tingkuluak 
* salempang 
* lambak
* parhiasan.

Baju marapulai disabuik baju pangulu. Satiok elemen nan ado pado baju ko ado makna jo filosofinyo surang. Baju ko tadiri dari: sarawa

* deta
* sisampiang
* sandang
* cawek
* tungkek 
* karih

## Rujuakan
Kue Singgang

**Kue Singgang**, **Kue bika**, atau **kue baka** marupuoan makanan tradisional Minangkabau, Sumatera Barat.  Walaupun disabuik jo kue bika namun kue bika asa Minangkabau ko bebeda jo kue bika nan ado di kota Medan. Pambedanyo talatak pado caro pangolahannyo, kalau kue bika asa Sumatera Barat diolah jo caro dipanggang sadangkan kue bika di Medan diolah jo diaduak dari babagai bahan, sahinggo kue bika asa medan disabuik juo jo kue bika ambon. Kue singgang atau bika ko cocok untuak dipakulek. Kue ko dimasak jo caro dibaka jo baro. Banamo singgang dek caro mamasaknyo. Adonan dibaka di tangah-tangah baro. Kue singgang di babarapo daerah ado kamiripan bahan ataupun bantuaknyo. Kue singgang ko manjadi kue khas Padang atau Sumatera Barat pado umumnyo. Kue ko marupokan salah ciek bantuak wisata makanan nan ado di Sumatera Barat salain randang.

## Bahan-bahan
Bahan-bahan nan digunoan iyolah tapuang bareh, tapai parancih, garam, gulo pasia, santan karambia, dan parutan karambia mudo, samantaro untuak mambungkuih bahan-bahannyo di butuahan sahalai daun contohnyo daun waru dan ado juo urang manggunoan daun jati. Jadi bilo bahannyo alah cukuik, diaduaklah hinggo sadoalah bahan manjadi manyatu, kamudian sahalai demi sahalai daun dimasuakan ka dalam cetakan, salanjuiknyo baru dituangan ka dalam cetakan nan ado tadi.

## Caro mambuek
Untuak mamasak kue singgang iko indaklah dibaka di ateh api ataupun manggunoan pamasak oven malainkan di panggang di ateh baro sabuik karambia nan alah di baka. Wakatu untuak manunggu kue singgang masak indak talalu lamo, hanyo paralu manunggu kuenyo taliek agak mangguniang dan indak lai bantuknyo basah.

## Rasonyo
Wakatu nan tapek untuak mamakan kue singgang iolah katiko kue ko masih angek-angek, karano untuak mandapekan raso nan lamak, makanan dalam kondisi angek akan sangaik taraso papaduan bahan-bahan nan digunoan saroman kue singgang nan manggunoan bahan tapuang, tapai parancih dan parutan karambia. Mako raso asam tapai dan kaseknyo raso paruikan karambia akan mambuek raso kue singgang sangaik lamak dimakan. Maingek bahan-bahan dan caro mamasaknyo masih sangaik tradisional, sahinggo aroma dan raso kue singgang memang tiado tandiangannyo. Kue singgang raso dan aromanyo lamak dan juo masakan tradisional labiah aman dari pado makanan modern, kue singgang dapek juo mailangan raso lapa.

## Rujuakan
Rakik kacang

**Rakik kacang** iolah makanan ringan nan tabuek dari tapuang bareh nan dicampua aia sasudah tu ditambahan kacang atau teri, alah tu dicetak dan di goreang. Proses panggorengan rakik harus dicuboan ciek ciek karano sangaik manantuan kualitas rakik nan dihasilkan. Rakik digoreang manggunoan cetakan bulek nan berdiameter 8&nbsp;cm dan panjang tangkainyo 15&nbsp;cm. Wakatu nan dibutuhan untuak manggoreang rakik cukuik lamo, kiro-kiro 63 detikmulai dari mamasuakan adonan rakik ka pancetakan nyo sampai rakik dikaluan dari kuali panggorengan.

 Caro manggoreang rakik dilakuan jo mamasuakan cetakan nan alah barisi adonan rakik ka dalam minyak angek sambia diaduk taruih sampai rakik lapeh dari cetakannyo,sasudah rakik masak rakik dikaluan dari kuali pangggorengan sambia maaduak rakik nan alun masak didalam kuali. Tahap panggorengan rakik adolah tahapan nan paliang pantiang karano akan manantuan kualitas rakik nan dihasilkannyo, jadi proses panggorengan ko harus teliti, karano jiko rakik talambek diangkek dari dalam minyak jadinyo rakik akan talalu masak atau dapek jadi nyo anguih.

 Bahan-bahan nan digunoan untuak mambuek rakik kacang:

● ½ kg kacang tanah nan alah dibuang kuliknyo

● 4 incek kemiri

● 4 buah bawang putih

● 350 gram tapuang bareh

● 250 ml santan

● 100 ml aia putiah alah masak

● 1 talua ayam

● 5 lembar daun limau nan alah diirih tipih

● garam sacukuik nyo

● minyak goreang sacukuiknyo

## Galeri

Rakik kacang1.jpg|Rakik kacang dari sampiang
Rakik kacang2.jpg|Rakik kacang dari ateh
Rakik Kacang Sumatera Barat.jpg|Bantuak detail rakik kacang


## Rujuakan
Gulai babek

**Gulai babek** adolah masakan Minangkabau babahan dasa babek nan disajikan jo santan karambia, kudian dicampua jo bumbu tradisional, iyolah daun solom, daun bawang, daun asam, kunyik, kayu manih, congkeh dan lain-lain nyo. Babek adolah tampek untuak mancerna makanan nan ado di lambuang jawi. Di sikolah tampek makanan jawi diserap sarinyo untuak manjadi energi dek jawi sahingo jawi dapek batahan iduik. Bantuak babek ko sarupo jo handuak,teksturnyo lambuik tapi liek, jikok dimakan ado sensasi kenyal-kenyal baserat tapi lamak. Gulai babek ko indak dianjuaan bagi nan punyo panyakik asam urek, dek karano kanduangan kolesterol dalam babek dapek mambuek panyakik makin manjadi.

## Resep dan caro mambuek gulai babek
Bahan utamo :

* 1/2&nbsp;kg babek
* 1 liter santan

Bumbu nan dialuihan;

* 2&nbsp;cm jahe
* 2&nbsp;cm kunyik
* 2&nbsp;cm lingkuwe
* 1 sdm katumba dan lado jintan
* 20 lado sirah 
* 4 butir bawang sirah 
* 2 butir bawang putiah
* 3 butir dama
* 1 batang sarai
* 1 lembar daun kunyik
* 2 sdm minyak makan
* 2 alai daun limau puik
* garam jo bumbu sacukuik nyo

Caro mambuek;

# Partamo-tamo, randam babek pakai aia kapua siriah salamo 5 minik sambia di rame-rame,
# sasudahtu, abuih babek tadi labiah kurang salamo 2 jam ka dalam aia nan alah bacampuah jo garam, jo api nan ketek,
# siaptu, tumian bumbu nan lah bahaluian tadi sampai kalua harumnyo, baru masuakan babek tadi salamo 15 minik,
# babek siap diangkek dan di hidangan jo nasi.
Museum Zoologi

**Museum Zoologi Sumatera Barat** batampek di Taman Marga Satwa dan Budaya Kinantan, jalan Cindua Mato No. 1, Kelurahan Benteng Pasar Atas, kota Bukittinggi, Sumatera Barat.Museum iko ditagakan samo jo Museum Zoologi Bogor, iyolah taun 1894.Namun,dibangun Oleh pamarentah Bukittinggi pado taun 2010.
Taman iko dibangun pado th 1900 dek Contreleur Strom Van Govent. Pado taun 1929 dijadian kebun binatang dek Dr. J. Hock dan sampai kini masih tatok bafungsi sabagai Kebun Binatang Bukittinggi, tertua di Indonesia.
Tujuan didirakannyo museum ko hampia samo jo museum zoologi Bogor iyolah untuak mangumpuan dan mancaliakan koleksi binatang-binatang nan alah diawetkan.Di taman zoologi bukittinggi tadapek museum kabudayaan nan babantuak sarupo rumah adaik Minangkabau nan dibangun taun 1935,tampek di tangah taman zoologi.
Koleksi di dalam museum dapek disabuik lengkap,mulai dari gajah,harimau dahan,buayo muaro,tapir,ruso,kijang,beruang madu,kancil,zebra dan aneka buruang (merak,enggang,kakaktua,pelikan dan buruang hantu).
Di museum ko tadapek labiah dari 2000 jenis hewan nan lah diawetkan dan adopulo koleksi benda-benda basejarah lainnyo.
Museum zoologi ko merpuakan pilihan nan rancak untuak bawisata sambia baraja,karano disampiang dapek mancaliak binatang-binatang,bisa pulo manambah wawasan.Museum zoologi mampunyoi daya tarik surang bagi pangunjuang nan manikmati liburan sambia baraja
Museum kelahiran Bung Hatta

**Museum Kelahiran Bung Hatta** adolah museum nan ado di Sumatera Barat. Museum ko  talatak di Jalan Soekarno-Hatta No.37 Bukittinggi. Museum kelahiran Bung Hatta ko adolah rumah tampek Bung Hatta lahia. Rumah ko di tagak’an taun 1860-an karano sacaro fungsinyo alah tuo hinggo runtuh taun 1960-an. Tapi ditagak’an baliak 15 Januari 1995 nan dirasmikan wakatu pengenangan hari lahia beliau jo paringatan 50 taun Indonesia Merdeka tanggal 12 Agustus 1995.

	Bahan untuak pambuek rumah ko mahabian 266 meter persegi sak dai batuang nan di datangkan dari Batusangkar, 525 meter persegi tadir pariang dari Payakumbuh, 75 meter persegi kayu banio tampuruang dari Muaro Labuah, kayu ruyuang, 1.600 sak simin Indaruang366 meter persegi pasia pasang, 138 meter persegi batu kali dai Padang Tarok, sarato 25.000 buah batubata dai Payakumbuh jo material pandukuang lainnyo.

	Di dalam rumah ko baisi tampek tidua kui kuningan dai Inggris, tampek tidua kero hitam, tampek tidua ukia tampek lalok Bung Hatta sarato kursi, meja jo kumpulan foto samo lukiasan nan asanyo dari kaluargo beliau. Rumah ko di bantuak mamanjang, ado tigo batang jambak di bagian muko rumah, batang murbai di muko kapuk di bagian balakang rumah, jo pohon sawo di muko istal. Tanaman pandukuang lainnyo barupo tetehan, bungo kuniang, adam jo hawa, pinang rajo, kaladi aie jo tanaman hias lainnyo. Sacaro umum rumah ko manggambarkan suasana maso dulu tantang teknologi pambangunan rumah sarato situasi jo kehidupan masyarakaik maso lampau khususnyo kehidupan kaluargo Bung Hatta.

	Biasonyo wakatu untuak bakunjuang dibukak dari Senin sampai Minggu nan mulainyo jam 08.00 pagi. Untuak uang masuaknyo hanyo sarupo sumbangan nan diagian sacaro sukarela.

## Rujuakan
Gampo bumi jo tsunami Sulawesi 2018

**Gampo bumi jo tsunami Sulawesi 2018** adolah peristiwa gampo bumi bakakuatan 7,4 M<sub>w</sub> diikuiki jo tsunami nan malanda pantai barat Pulau Sulawesi, Indonesia, bagian utara pado tanggal 28 September 2018, pukua 18.02 WITA. Pusek gampo barado di 26&nbsp;km utara Donggala jo 80&nbsp;km barat lauik kota Palu jo kadalaman 10&nbsp;km. Guncangan gampo bumi dirasoan di Kabupaten Donggala, Kota Palu, Kabupaten Parigi Moutong, Kabupaten Sigi, Kabupaten Poso, Kabupaten Tolitoli, Kabupaten Mamuju bahkan hinggo Kota Samarinda, Kota Balikpapan, jo Kota Makassar. Gampo mamicu tsunami hinggo katinggian 1,5 meter di Kota Palu.

## Referensi

## Pranala Lua

* Seismic details di *Incorporated Research Institutions for Seismology*
*
Turki Utsmani

Urang **Turki Utsmani** atau **Turki Usmani** (penulisan nan batua: **Turki Osmanlı**) adolah populasi babahaso Turki dari Kesultanan Utsmaniyah nan mambantuak dasar kelas militer jo panguasa nagaro Turki. Informasi nan dapek dipacayo tantang sijarah awal bangso Turki Usmani langka, tapi mereka maambiak namo Turki mereka, *Osmanlı* (alah rusak dalam babarapo bahaso Eropa sabagai "Ottoman"), dari Dinasti Osman I (mamarentah sekitar 1299-1326), pendiri dinasti nan mamarentah imperium Utsmani salamo 624 tahun.

Satalah ekspansi dari puseknyo di Bitinia, karajaan Utsmani mulai manggabuangan Muslim babahaso Turki lainnyo jo Kristen non-Turki, manjadi Turki Utsmani jo akhianyo Turki maso kini. Kakaisaran Turki Utsmani tacatat pernah mamblokir sadoalah jalur daraik ka Eropa jo manaklukkan kota Konstantinopel, ibukota Byzantium - Kekaisaran Romawi Timur, sahinggo bangso Eropa harus mancari caro lain untuak badagang jo nagaro-nagaro Timur dalam padagangan rempah-rempah. Pamblokiran iko maantaan pado Zaman Panjalajahan bangso Eropa jo akhianyo dominasi mereka ateh Dunia Timua.

## Caliak pulo

* Bangso Turki
Sarang bareh

**Sarang bareh** marupoan makanan khas pariaman nan tabuek dari tapuang bareh dan di makan jo manisan nan tabuek dari saka. Sarang bareh di buek dek urang pariaman katiko bulan rajab karano itulah urang pariaman manyabuik bulan rajab sabagai bulan sarang bareh.

Sarang bareh marupoan makanan lokal nan wajib di antaan karumah mintuo pado saaik bulan sarang bareh atau bulan rajab. Sarang bareh dapek di tamui di ujuang stasiun rel kareta api di pantai gondariah. Sarang bareh nan sangek populer di daerah Nata, karano manuruik mareka  ado tigo banso nan nan talibek di dalamnyo. Partamo, sarang bareh marupoan makanan tradisional nan tabuek dari bareh dan di agiah santan tu di masak dalam kuali diagiah gulo sirah . Kaduo, adolah namo lain dari bulan hijriah iyolah bulan rajab. Katigo, sabuah carito nan indak dapek di lupoan iyolah "lelang sarang bareh" nan di adokan dek POMG SMP  Nagari Nata katiko bulan november taun 1965 nan di ketuai dek guru Akoeb.
Tarikaik

**Tarikaik** ( *tariqah*) aratinyo "jalan" atau "caro", adolah praktik kaagamoan manuruik *[[tasawuf]]* atau sufisme dalam agamo Islam. Sacaro konseptual, cito-cito tatinggi nan ingin dicapai dek para pangikuik tarikaik adolah mancapai *ḥaqiqah*, atau "kabanaran sajati". Surang pangikuik tarikaik (*[[murid]]*) mamulai palajarannyo jo mampalajari hukum-hukum Islam, iyolah praktik kaagamoan duniawi (eksoteris) dalam Islam. Salanjuiknyo inyo ka balanjuik pado praktik kaagamoan spiritual (esoteris) nan babantuak tarikaik. Malalui praktik spiritual jo dibimbiang dek guru tarikaiknyo (*[[mursyid]]*) itu lah, para pangikuik tarikaik ka baupayo untuak mancapai kabanaran sajati/kabanaran hakiki (*haqiqah*). Pamimpin tatinggi suatu tarikaik disabuik syekh atau khalifah. Urang nan manampuah jalan tarikaik (*suluk*) dalam baagamo disabuik saliak.

Ado banyak kalompok-kalompok sufi nan bakambang di babagai nagara. Sadonyo kalompok-kalompok sufi tu baasa dari surang syekh sufi nan manyandiri untuak mancapai katanangan jo katinggian spiritual, jauah dari urang rami. Silsilah ilimu para sufi tu umumnyo baasa dari Ali bin Abi Thalib, kacuali tarikaik Naqsyabandiyah nan maambiak dari Abu Bakar ash-Shiddiq, malalui anaknyo Muhammad bin Abu Bakar. Walaupun baitu, Muhammad bin Abu Bakar sajak umua tigo taun dipaliaro dek Ali bin Abi Thalib juo, jadi banyak nan manganggap Ali juo lah sumber ilimunyo. Babagai kalompok-kalompok sufi tu mulai membantuak kalompok nan taratua pado abaik ka-11.

Babarapo tarikaik nan tanamo antaro lain:
* Tarikaik Ba Alawiyah
* Tarikaik Khalwatiyah
* Tarikaik Naqsyabandiyah
* Tarikaik Qadiriyah
* Tarikaik Qadiriyah wa Naqsyabandiyah
* Tarikaik Rifaiyah
* Tarikaik Syadziliyah
* Tarikaik Syattariyah
* Tarikaik Tijaniyah
jll.

Di Sumatera Barat, umumnyo nan bakambang tarikaik Naqsyabandiyah jo Syattariyah.

## Rujuakan